Na temelju članka 54. stavak 3. Zakona o zaštiti zraka („Narodne novine“, broj 127/19), uz prethodnu suglasnost Ministarstva gospodarstva i održivog razvoja i članka 32. Statuta Grada Šibenika („Službeni glasnik Grada Šibenika“ broj 8/10, 5/12 i 2/13, 2/18 i 8/18 - pročišćeni tekst i 2/20), Gradsko vijeće Grada Šibenika, na 22. sjednici od 15. rujna 2020. godine, donosi

**ODLUKU**

**o donošenju Akcijskog plana za poboljšanje kvalitete zraka u Gradu Šibeniku**

Članak 1.

Akcijski plan za poboljšanje kvalitete zraka u Gradu Šibeniku koji je sastavni dio ove Odluke i bit će objavljen na web stranicama Grada Šibenika [www.sibenik.hr](http://www.sibenik.hr).

Članak 2.

Ova Odluka stupa na snagu osmog dana od dana objave u „Službenom glasniku Grada Šibenika“

KLASA: 351-01/18-01/1

URBROJ: 2182/01-04-20-25

Šibenik, 15. rujna 2020.

GRADSKO VIJEĆE GRADA ŠIBENIKA

 PREDSJEDNIK

dr. sc. Dragan Zlatović

**PRAVNI TEMELJ**

Pravni temelj za donošenje akta je članak 54. stavak 3. Zakona o zaštiti zraka („Narodne novine“, broj 127/19, u daljnjem tekstu Zakon) te članak 32. Statuta Grada Šibenika („Službeni glasnik Grada Šibenika“ broj 8/10, 5/12 i 2/13, 2/18 i 8/18 - pročišćeni tekst i 2/20).

OBRAZLOŽENJE

 Sukladno članku 54. stavka 3. Zakona predstavničko tijelo jedinice lokalne samouprave, uz prethodno mišljenje Ministarstva zaštite okoliša i energetike te temeljem Zakona o ustrojstvu i djelokrugu tijela državne uprave („Narodne novine“, broj 85/20) od 22. srpnja 2020. godine mišljenje Ministarstva gospodarstva i održivog razvoja donosi Akcijski plan za poboljšanje kvalitete zraka u Gradu Šibeniku.

Praćenjem kvalitete zraka tijekom 2018. godine na sedam mjernih postaja na području Šibensko – kninske županije mjerenjem ukupne taložne tvari (UTT) i sadržaja metala u ukupnoj taložnoj tvari (Pb, Cd, As, Ni, Hg, Tl i Mn) na području Grada Šibenika - mjerna postaja Vukovac utvrđeno je prekoračenje propisanih graničnih vrijednosti iz Uredbe o razinama onečišćujućih tvari („Narodne novine“ broj 117/12 i 84/17) za dva parametra:

·         ukupna taložna tvar (UTT) i

·         Nikal u ukupnoj taložnoj tvari (Ni u UTT-u)

S obzirom na utvrđena prekoračenja, zrak na mjernoj postaji „Vukovac“ je ocijenjen II kategorijom – onečišćen zrak te je Upravni odjel za prostorno planiranje i zaštitu okoliša Grada Šibenika osigurao izradu Akcijskog plana za poboljšanje kvalitete zraka u Gradu Šibeniku.

Obvezni sadržaj Akcijskog plana propisan je Prilogom 1. Pravilnika o uzajamnoj razmjeni informacija i izvješćivanju o kvaliteti zraka i obvezama za provedbu odluke komisije 2011/850/EU („Narodne novine“, broj 03/16), te se njime, između ostalog utvrđuje mjesto prekomjernog onečišćenja, vrsta i ocjena onečišćenja, podrijetlo onečišćenja, analiza stanja, mjere za smanjivanje onečišćenja zraka, njihov redoslijed i rokovi ostvarivanja.

Budući na vrijeme na koje se Akcijski plan odnosi zakonom nije propisano, Akcijskim planom predlažu se rokovi ostvarivanja pojedinih mjera.

Akcijski plan za poboljšanje kvalitete zraka u Gradu Šibeniku objavljuje se na web stranicama Grada Šibenika [www.sibenik.hr](http://www.sibenik.hr) te dostavlja Ministarstvu gospodarstva i održivog razvoja za potrebe Informacijskog sustava zaštite zraka iz članka 75. Zakona odmah nakon njegova donošenja, ali najkasnije u roku od dvije godine od kraja godine u kojoj je utvrđeno prekoračenje.